

**УКАЗАНИЯ**

**за**

**СИСТЕМАТА ЗА ТЪРГОВИЯ С ЕМИСИИ ОТ СГРАДНИЯ СЕКТОР, СЕКТОРА НА АВТОМОБИЛНИЯ ТРАНСПОРТ И ДОПЪЛНИТЕЛНИ СЕКТОРИ (други малки промишлени сектори)**

**София, 2024 г.**

Настоящите указания са изготвени от главна дирекция „Политика по изменение на климата”, за да подпомогнат регулираните субекти, попадащи в обхвата на Приложение 3 на Директива 2003/87/ЕО

Съдържание

[I. Обща информация 3](#_Toc180496878)

[II. Кои са регулираните субекти? 4](#_Toc180496879)

[III. Какви видове горива са обхванати от ЕСТЕ 2? 4](#_Toc180496880)

[IV. Докладване на План за мониторинг 5](#_Toc180496881)

[V. Допълнителна информация 6](#_Toc180496882)

I. Обща информация

С Директива 2003/87/ЕО се въвежда Европейската схема за търговия с квоти на емисии на парникови газове в рамките на ЕС (ЕСТЕ), с цел да се стимулира намаляването на емисиите на парникови газове по икономичен и ефективен начин.

През 2023 г. Директива 2003/87/ЕО за установяване на схема за търговия с квоти за емисии на парникови газове е изменена с Директива (ЕС) 2023/959[[1]](#footnote-1), като е създадена **нова самостоятелна система за търговия с емисии, наречена ЕСТЕ 2**. **ЕСТЕ 2** обхваща емисиите на въглероден диоксид (CO2) от изгарянето на горива в сектор автомобилен транспорт, сградите и допълнителни сектори (главно малки промишлени предприятия, които не са обхванати от съществуващата ЕСТЕ).

ЕСТЕ 2 ще допълни други политики на Европейската зелена сделка в обхванатите сектори, като помага на държавите-членки да постигнат своите цели за намаляване на емисиите съгласно [Регламента за споделяне на усилията (ESR)](https://climate.ec.europa.eu/eu-action/effort-sharing-member-states-emission-targets/effort-sharing-2021-2030-targets-and-flexibilities_en). Досега намаленията на емисиите в тези сектори не бяха достатъчни, за да изведат ЕС по твърд път към целта си за климатична неутралност до 2050 г. Цената на въглерода, определена от ЕСТЕ2, ще осигури пазарен стимул за инвестиции в обновяване на сгради и мобилност с ниски емисии.

Регулираните субекти са основно доставчиците на горива, а не крайните потребители като домакинствата или ползвателите на автомобили. Тези субекти ще бъдат регулирани в рамките на ЕСТЕ 2, което означава, че от тях ще се изисква всяка година да докладват своите емисии CO2 еквивалент през предходната година и да връщат квоти, еквивалентни на тези емисии в Регистъра за парникови газове към ИАОС. Регулираните субекти ще закупуват тези квоти на специално организирани търгове.

ЕСТЕ 2 ще започне да функционира напълно през 2027 г., като е планирана да стартира по организиран, плавен и ефективен начин. Мониторингът и докладването на емисиите в рамките на новата система за търговия с емисии обаче трябва да се прилагат от **1 януари 2025 г.**, като от 2026 г. докладваните емисии ще трябва да се проверяват от акредитиран верификатор.

В съответствие с Директива (ЕС) 2023/959 връщането на квоти в рамките на ЕСТЕ 2 ще започне през 2028 г. за годишните емисии от 2027 г. За функционирането на ЕСТЕ 2 няма да има безплатно разпределение на квоти.

В случай на изключително високи цени на газа или петрола през 2026 г., стартирането на системата ЕСТЕ 2 може да бъде отложено за 2028 г.

II. Кои са регулираните субекти?

По смисъла на Директива 2003/87/ЕО, регулиран субект в рамките на ЕСТЕ 2 е всяко българско физическо или юридическо лице, с изключение на крайния потребител на горивата, което участва в дейността, посочена в [приложение № 3 от Директива 2003/87/ЕО](https://eur-lex.europa.eu/legal-content/BG/TXT/HTML/?uri=CELEX:02003L0087-20230605#tocId99) и което попада в една от следните категории:

* когато горивото се складира в данъчен склад по смисъла на Закона за акциите и данъчните складове (ЗАДС), лицензиран складодържател;
* всяко данъчно задължено лице по чл. 3 от ЗАДС, за което е възникнало задължение за заплащане на акциз по чл. 20 от ЗАДС;
* лицата по чл. 3, ал. 1, т. 1, пред. второ от ЗАДС, включително всяко лице, освободено от плащане на акциз съгласно чл. 21, чл. 1 от ЗАДС.

III. Какви видове горива са обхванати от ЕСТЕ 2?

Съгласно член 3, буква ае) от Директива 2003/87/ЕО, горивата, обхванати от ЕСТЕ 2, са както следва:

* (UN) оловен бензин,
* газьол (дизелово гориво)
* керосин,
* втечнените нефтени газове (ВНГ),
* природен газ,
* мазут,
* въглища и кокс;
* всеки друг продукт, предназначен за употреба, предлаган за продажба или използван като моторно гориво или гориво за отопление, както е посочено в член 2, параграф 3 от Директивата за енергийното данъчно облагане (ДЕДО). Това включва всички добавки към горивата, използвани като моторно гориво, някои горива на биологична основа и всякакви други въглеводороди за отопление, с изключение на торф.

**Изключени** от ЕСТЕ 2 са следните видове горива:

* Торф;
* Отпадъци, използвани като горива (опасни или битови отпадъци, използвани като гориво, както изрично са изключени от обхвата на ЕСТЕ 2 в приложение III към Директива 2003/87/ЕО);
* Горива, получени от отпадъци (използвани предимно в инсталации по ЕСТЕ 1);
* Твърда биомаса (напр. дървесни горива);
* Дървени въглища от дърво.

IV. Докладване на План за мониторинг

Изпълнителна агенция по околна среда (ИАОС) ще е националният компетентен орган, който ще отговаря за прилагането и администрирането на националните разпоредби и разпоредбите на ЕС относно издаването на разрешения за регулирани субекти и техните задължения за мониторинг, докладване и проверка.

Изискванията за мониторинг, докладване и проверка са определени в Регламента относно мониторинга и докладването 2018/2066[[2]](#footnote-2),[[3]](#footnote-3) и всеки регулиран субект трябва да представи на своя национален компетентен орган План за мониторинг преди 1 януари 2025 г.

Индикативният график е изложен, както следва:

|  |  |  |
| --- | --- | --- |
| **КОГА?** | **КОЙ?** | **КАКВО?** |
| До 31 декември 2024 г. | Регулираните субекти | Представяне в ИАОС на План за мониторинг с искане за одобрение и за издаване на разрешително за парникови газове. |
| 1 януари 2025 г. (и всяка година след това) | Регулираните субекти | Начало на периода на мониторинг |
| До 30 април 2025 г. | Регулираните субекти | Представяне в ИАОС на доклад за емисиите на парникови газове през 2024 г., които не е изискуемо да бъдат проверени от независими верификатори. |
| 31 декември 2025 г. (и всяка година след това) | Регулираните субекти | Край на периода на мониторинг за съответната година |

Допълнителни указания и насоки на регулираните субекти ще бъдат предоставени допълнително във възможно най-кратки срокове.

**При възникнали въпроси, свързани с изготвяне на План за мониторинг, може да ги изпращате на** - [ets2@moew.government.bg](mailto:ets2@moew.government.bg).

С оглед задълженията произтичащи при въвеждането на ЕСТЕ 2, съгласно Регламента относно мониторинга и докладването 2018/2066, призоваваме **регулираните субекти в срок до 31 декември 2024 г., да подадат План за мониторинг** **до Изпълнителна агенция по околна среда** на следния адрес:

**Изпълнителна агенция по околна среда**

отдел "Разрешителни за търговия с емисии"

1618, гр. София

бул. "Цар Борис III" 136А

Тел: 02/ 955 90 38; 02/ 940-64-16

Посочените в Плана за мониторинг данни подлежат на проверка от страна на ИАОС. В случай на открити несъответствия, ИАОС може да поиска от регулирания субект да представи нов или коригиран план за мониторинг и информация.

V. Допълнителна информация

Уебсайт на Европейската комисия - ETS2: сгради, автомобилен транспорт и допълнителни сектори:

<https://climate.ec.europa.eu/eu-action/eu-emissions-trading-system-eu-ets/ets2-buildings-road-transport-and-additional-sectors_en>

Директива на ЕС СТЕ - Директива на ЕС СТЕ 2003/87/ЕО (консолидиран текст):

<https://eur-lex.europa.eu/legal-content/EN/TXT/?uri=CELEX%3A02003L0087-20240301>

Ръководен документ за мониторинг и докладване:

chrome-extension://efaidnbmnnnibpcajpcglclefindmkaj/https://www.moew.government.bg/static/media/ups/articles/attachments/GD%20ETS2\_BG1c6ba2d9ae498b9d5239574ed9b18fd4.pdf (на български език)

chrome-extension://efaidnbmnnnibpcajpcglclefindmkaj/https://www.moew.government.bg/static/media/ups/articles/attachments/GD%20ETS283dddcbbe2f11803359297c1c1088ae2.pdf (на английско език)

Регламент за мониторинг и докладване:

<https://eur-lex.europa.eu/eli/reg/2018/2066>

Директива за възобновяема енергия - Директива REDII:

<https://eur-lex.europa.eu/legal-content/EN/TXT/?uri=uriserv:OJ.L_.2018.328.01.0082.01.ENG>

Списък на операторите на инсталации в обхвата на Европейската схема за търговия с емисии:

<https://eea.government.bg/bg/r-r/r-te>

Информация от обучения за ЕСТЕ 2:

През м. май 2024 г. беше проведен уебинар относно ЕСТЕ 2, който предостави въведение в работата на Европейската система за търговия с емисии, новата ЕСТЕ 2, цикъла на съответствие и сроковете, които регулираните субекти трябва да спазват. Информация може да намерите на линка:

Уеб семинар за СТЕ2: [Bulgaria/Greece/Romania - ETS2 outreach support webinar on Vimeo](https://vimeo.com/947016507/8c394db014?share=copy)



На 05 юни 2024 г. се проведе подробен семинар за регулираните субекти, а слайдовете и записът можете да видите на линка по-долу:

Семинар за СТЕ2 в България [Bulgaria ETS2 outreach support workshop on Vimeo](https://vimeo.com/957102987?share=copy)



1. Директива (ЕС) 2023/959 на Европейския парламент и на Съвета от 10 май 2023 година за изменение на Директива 2003/87/ЕО за установяване на система за търговия с квоти за емисии на парникови газове в рамките на Съюза и Решение (ЕС) 2015/1814 относно създаването и функционирането на резерв за стабилност на пазара за системата на Съюза за търговия с емисии на парникови газове [↑](#footnote-ref-1)
2. Регламент (ЕС) 2018/2066 относно мониторинга и докладването на емисиите на парникови газове съгласно Директива 2003/87/ЕО на Европейския парламент и на Съвета и за изменение на Регламент (ЕС) № 601/2012 на Комисиятаhttps://eur-lex.europa.eu/legal-content/EN/TXT/?uri=CELEX%3A02018R2066-20240701 [↑](#footnote-ref-2)
3. РЕГЛАМЕНТ ЗА ИЗПЪЛНЕНИЕ (ЕС) 2024/2493 от 23 септември 2024 година за изменение на Регламент за изпълнение (ЕС) 2018/2066 относно мониторинга и докладването на емисиите на парникови газове съгласно Директива 2003/87/ЕО на Европейския парламент и на Съвета [↑](#footnote-ref-3)